De nordjyske fiskere skal lade kutterne blive i havn i stedet for at drage ud på havet for at fiske efter jomfruhummer. Sådan lyder opfordringen fra Danmarks Fiskeriforening, efter at coronakrisen også har ramt fiskerierhvervet. - På grund af coronakrisen er markedet i EU for jomfruhummerne forsvundet til det rene ingenting. Det giver ikke mening med et direkte fiskeri på jomfruhummer, når ingen vil købe dem. Det er ingen let beslutning og vil få store konsekvenser for fiskerne, men det er nødvendigt, hvis vi skal sikre vores fremtidige fiskeri, siger Svend-Erik Andersen, formand for Danmarks Fiskeriforening. Opfordringen fra Danmarks Fiskeriforening om at lade være med at fiske efter jomfruhummere gælder fra midnat. Årsagen til, at fiskerne opfordres til ikke at sejle ud er, at efterspørgslen på førsteklasses spisefisk og skaldyr som jomfruhummere er reduceret kraftigt. Fryselagrene er ved at være fyldte, og det sætter fiskeriet i en svær situation, hvor det ikke længere giver mening at tage på fiskeri. - Fiskeriet skal stå sammen Danmarks Fiskeriforening har ud over opfordringen til fiskerne om at holde inde med jomfruhummerfiskeriet besluttet at nedsætte et jomfruhummerudvalg med Claus Hjørne Pedersen som formand. Claus Hjørne Pedersen er formand for Strandby Fiskeriforening, som er en af de havne, der tydeligt mærker udviklingen på jomfruhummermarkedet. - Fiskeriet skal stå sammen for at håndtere krisen - og derfor skal udvalget arbejde med alle gode ideer, der sikrer, at der også er et fiskeri og et marked for jomfruhummer efter coronakrisen, siger Claus Hjørne Pedersen. Danmarks Fiskeriforening er i kontakt med Miljø- og Fødevareministeriet om mulighederne for at regulere fiskeriet efter jomfruhummer i lyset af coronakrisen.

Opsummering:
Stop det direkte fiskeri efter jomfruhummer. Sådan lyder opfordringen fra Danmarks Fiskeriforening til de danske fiskere.